Document ID: 32005R0504

KOMISJONI MÄÄRUS (EÜ) nr 504/2005,
31. märts 2005,
millega muudetakse nõukogu määrust (EÜ) nr 2793/1999 seoses töödeldud puuviljade üldkoodi ja töödeldud puuviljasegude üldkoodi kohandamisega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 2793/1999 Euroopa Ühenduse ja Lõuna-Aafrika Vabariigi vahelise kaubandus-, arengu- ja koostöölepingu kohaldamise teatava korra kohta, (1) eriti selle artiklit 5,
ning arvestades järgmist:
(1)
Määrus (EÜ) nr 2793/1999 käsitleb Euroopa Ühenduse ja Lõuna-Aafrika Vabariigi vahelise kaubandus-, arengu- ja koostöölepingu kohaldamise teatavat korda.
(2)
28. veebruari 2005. aasta otsusega 2005/206/EÜ (2) kiitis nõukogu heaks ühelt poolt Euroopa Ühenduse ja selle liikmesriikide ning teiselt poolt Lõuna-Aafrika Vabariigi vahelise kaubandus-, arendus- ja koostöölepingu lisaprotokolli, et võtta arvesse Tšehhi Vabariigi, Eesti Vabariigi, Küprose Vabariigi, Ungari Vabariigi, Läti Vabariigi, Leedu Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemist Euroopa Liiduga. Protokolliga kohandatakse teatavaid tariifikvoote, millega piiratakse tariifseid soodustusi. Nende tariifikvootide rakendamine nõuab määruse (EÜ) nr 2793/1999 muutmist.
(3)
Kõnealuse otsuse kohaselt suurendatakse töödeldud puuviljade (järjekorranumber 09.1813) üldkvoodi ja töödeldud puuviljasegude (järjekorranumber 09.1815) üldkvoodi mahtu vastavalt 1 225 tonni ja 340 tonni võrra.
(4)
Vastavalt nõukogu otsusele 2005/206/EÜ arvutatakse 2004. aastal olemasolevate tariifikvootide mahu suurenemine põhimahtude põhjal pro rata, võttes arvesse enne 1. maid 2004 möödunud ajavahemikku.
(5)
Kuna lisaprotokolliga nähakse ette, et ühenduse uusi tariifseid soodustusi tuleb kohaldada alates 1. maist 2004, tuleks ka käesolevat määrust kohaldada alates samast kuupäevast ning jõustada see võimalikult kiiresti.
(6)
Käesoleva määrusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2793/1999 lisas muudetakse pealkirja “Iga-aastase tariifikvoodi maht ja iga-aastane kasvutegur” all olev viies veerg järgmiselt:
1.
järjekorranumbrile 09.1813 vastav kirje asendatakse järgmisega:
“40 000 tonni brutokaal (iga-aastane kasvutegur 3 %) ning lisakogus (alates 1. maist 2004) 1 225 (3)tonni brutokaal (iga-aastane kasvutegur 3 %),”
2.
järjekorranumbrile 09.1815 vastav kirje asendatakse järgmisega:
“18 000 tonni brutokaal (iga-aastane kasvutegur 3 %) ning lisakogus (alates 1. maist 2004) 340 (4) tonni brutokaal (iga-aastane kasvutegur 3 %)”
Artikkel 2
Käesolev määrus jõustub Euroopa Liidu Teatajas avaldamise päeval.
Käesolevat määrust kohaldatakse alates 1. maist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. märts 2005

Labels: 3
17
18